VENDIM
Nr. 224, datë 20.12.2019

MBI MOSFILLIMIN E PROCEDURËS PËR RINOVIMIN E LICENCËS SË SHOQËRISË “POWER ELEKTRIK SLABINJË” SHPK, NË VEPRIMTARINË E FURNIZIMIT TË ENERGJISË ELEKTRIKE TË KLIENTËVE TË KUALIFIKUAR NR. 266, SERIA FK15, DHËNË ME VENDIM TË BORDIT TË KOMISIONERVE NR. 18, DATË 11.2.2015

Në mbështetje të neneve 16; 37 pika 2, germa “ç”, të ligjit nr. 43/2015, “Për sektorin e energjisë elektrike”, të ndryshuar; neneve 4, pika 1, germa “d”; 5, pika 1, germa “d”; 10, pikat 1 dhe 3, dhe nenit 16, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të ERE-s nr. 109, datë 29.6.2016 dhe nenit 19, pika 1, germa “a”, të “Rregullores për organizimin, funksionimin dhe procedurat e ERE-s”, miratuar me vendimin nr. 96, datë 17.6.2016, Bordi i ERE-s, në mbledhjen e tij të datës 20.12.2019, mbasi shqyrtoi relacionin me nr. 119/11 prot., datë 18.12.2019, të përgatitur nga Drejtoria e Licencimit, Autorizimeve dhe Mbikëqyrjes mbi kërkesën e shoqërisë “Power Elektrik Slabinjë” sh.p.k., për rinovim licence në veprimtarinë e furnizimit të energjisë elektrike, 
konstatoi se: 
- Shoqëria “Power Elektrik Slabinjë” sh.p.k., me shkresën e protokolluar në ERE me nr. 742/1, datë 10.12.2019, ka aplikuar për rinovimin e licencës në veprimtarinë e furnizimit të energjisë elektrike për klientë të kualifikuar.
- Ligji nr. 9072, datë 22.5.2003, “Për sektorin e energjisë elektrike”, është ndryshuar me ligjin nr. 43/2015, “Për sektorin e energjisë elektrike”, të ndryshuar. Si rrjedhojë e këtij shfuqizimi, germa “ç”(furnizimi i energjisë elektrike), e nenit 37, e ligjit nr. 43/2015, “Për sektorin e energjisë elektrike”, të ndryshuar, është kategoria e aktivitetit për të cilin një subjekt i licencuar më herët në veprimtarinë e furnizimit për klientët e kualifikuar, mund të aplikojë për rinovimin e licencës në këtë aktivitet.
- Kjo shoqëri është një subjekt tregtar i krijuar si detyrim i kontratës koncesionare nr. 2326 rep. dhe nr. 669 kol., datë 11.4.2008, lidhur ndërmjet Ministrisë së Ekonomisë, Tregtisë, Energjisë me cilësinë e Autoritetit Kontraktues dhe shoqërisë “LNK” sh.p.k., me cilësinë e Koncesionarit për ndërtimin e HEC-it “Slabinjë”, mbi lumin Shkumbin dhe është regjistruar konform ligjit nr. 9723, datë 3.5.2007, “Për Qendrën Kombëtare të Regjistrimit”. Objekt i veprimtarisë së saj është: Projektimi, zbatimi, ndërtimi, shfrytëzimi, transferimi tek Autoriteti Kontraktues i HEC-it “Slabinjë”. Prodhim energjie, tregtim të energjisë elektrike dhe furnizimit të energjisë elektrike për klient të kualifikuar.
- Shoqëria “Power Elektrik Slabinjë” sh.p.k., është mbajtëse e licencës me nr. 266, seria FK15, në veprimtarinë e furnizimit të energjisë elektrike të klientit kualifikuar, dhënë me vendim të Bordit të ERE-s, nr. 18, datë 11.2.2015, me afat 5-vjeçar. 
- Në bazë të nenit 16, pika 1, të “Rregullores për procedurat e licencimit, modifikimit, transferimit të plotë/të pjesshëm dhe rinovimit të licencave”, theksohet se paraqitja e kërkesës për rinovimin e licencës nga aplikanti bëhet: (jo më vonë se 2 muaj para përfundimit të kohëzgjatjes së vlefshmërisë së licencës së dhënë, personi mund/duhet të kërkojë në ERE rinovimin e licencës). Për sa cituar vlefshmëria e licencës së shoqërisë “Power Elektrik Slabinjë” sh.p.k., në veprimtarinë e furnizimit të energjisë elektrike, përfundon në datën 11.2.2020, për rrjedhojë shoqëria ka aplikuar brenda afatit që parashikon rregullorja e licencimit, për rinovimin e licencës.
- Aplikimi i shoqërisë “Power Elektrik Slabinjë” sh.p.k. nuk plotëson kërkesat e parashikuara nga ERE në “Rregulloren për procedurat dhe afatet për dhënie, modifikim, transferim, rinovim ose heqjen e licencave në sektorin e energjisë elektrike” si më poshtë:
- Formati dhe dokumentacioni për aplikim (neni 9, pika 1) është paraqitur dhe plotësuar në mënyrë korrekte.
- Dokumentacioni juridik, administrativ dhe pronësor (neni 9, pika 2) është plotësuar pjesërisht. 
Germa “d”, Shoqëria nuk ka depozituar në dosjen e aplikimit vërtetimin e Prokurorisë pranë Gjykatës së Shkallës së Parë, Tiranë, për administratorin dhe për subjektin dhe as vërtetimin pranë Gjykatës së Shkallës së Parë për subjektin.
- Dokumentacioni financiar dhe fiskal (neni 9, pika 3), është plotësuar pjesërisht. 
Germa “a” (vërtetimi për shlyerjen e tatim-taksave). Pa plotësuar.
Germa “c” (dokumente që vërtetojnë aftësinë ose mbështetjen financiare të aplikuesit), (Administratori deklaron se për aktivitetin do të bëjë vetë financim, mbështetur në shitjen e energjisë së prodhuar nga vetë HEC-i “Slabinjë 1”, po pa specifikuar shumën që vë në dispozicion për këtë aktivitet). Plotësuar pjesërisht. 
Germa “d” (vërtetimin e pagesës së regjistrimit për aplikim në llogari të ERE-s). Shoqëria “Power Elektrik Slabinjë” sh.p.k., nuk ka kryer pagesën e regjistrimit për këtë aplikim. Pa plotësuar.
- Dokumentacioni teknik për veprimtarinë e furnizimit të energjisë elektrike (neni 9, pika 4.7).
Germa “a” (të dhëna për sigurimin e energjisë elektrike për furnizimin e klientëve, subjekti, central prodhues, sasia e energjisë kontraktuar, në GWh sipas viteve). Pa plotësuar.
Germa “b” (kapitali financiar i parashikuar për ushtrimin e kësaj veprimtarie). Pa plotësuar.
Germa “c” (lista e kontratave aktuale dhe të mëparshme, për blerjen dhe sigurimin e energjisë elektrike). Pa plotësuar.
Germa “d” (informacion i detajuar tekniko-financiar, lidhur me përmbushjen e këtyre kontratave). Pa plotësuar.
[bookmark: _GoBack]Germa “e” (Sistemin IT). Pa plotësuar.
Germa “f” (lista e anëtarëve të Këshillit Mbikëqyrës). Pa plotësuar.
- Të dhëna për klientët dhe energjinë e furnizuar (neni 9, pika 4.7.1).
Germa “a” (kategoritë, nënkategoritë, numri i konsumatorëve, sasia e energjisë në GWh në vitet I, II, III, IV dhe V, lidhja në Un, fuqia e instaluar e konsumatorëve, aktiviteti (familjarë, buxhetorë, privatë). Pa plotësuar.
Germa “b” (niveli i tensionit dhe mënyra e realizimit të matjes për klientët). Pa plotësuar.
Germa “c” (kapitali financiar i (shprehur në vlera monetare), i parashikuar për ushtrimin e kësaj veprimtarie). Pa plotësuar.
- Shoqëria “Power Elektrik Slabinjë” sh.p.k., nuk ka kryer në mënyrë të rregullt pagesat e rregullimit dhe as pagesën e aplikimit për rinovimin e licencës. 
- Në bazë të nenit 16, pika 7, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, parashikohet se kusht për marrjen e vendimit për rinovimin e licencës, është që aplikanti të ketë kryer pagesat e rregullimit në ERE. Mosplotësimi i këtij kushti përbën shkak për sanksionim sipas parashikimeve të nenit 5 të rregullores “Për vendosjen e gjobave dhe kushtet e lehtësimit prej tyre”.
Për gjithë sa më sipër, Bordi i ERE-s, 

VENDOSI:

1. Mosfillimin e procedurës, për rinovimin e licencës së shoqërisë “Power Elektrik Slabinjë” sh.p.k., në veprimtarinë e furnizimit të energjisë elektrike të klientëve të kualifikuar nr. 266, seria FK15, dhënë me vendim të Bordit të Komisionerëve nr. 18, datë 11.2.2015, me afat 5-vjeçar. 
2. Drejtoria e Licencimit, Autorizimeve dhe Mbikëqyrjes të njoftojë aplikuesin për vendimin e Bordit të ERE-s. 
Ky vendim hyn në fuqi menjëherë. 
Për këtë vendim mund të kërkohet rishikim brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

